Suriram

Suriram (Jawi: سوريرم) adalah sebuah lagu dodoi yang berasal daripada Johor-Riau. Suriram tergolong dalam kumpulan lagu rakyat yang diperturunkan dari zaman ke zaman oleh penduduk di Alam Melayu di Tanah Melayu ataupun Nusantara (Malaysia, Singapura, Indonesia dan Brunei). Lagu ini menggambarkan harapan seorang ibu tatkala menyaksikan anaknya membesar. Ia juga dianggap antara lagu dodoi yang paling dikenali dan disayangi oleh masyarakat di Tanah Melayu.

 Latar belakang 
Masyarakat Melayu sememangnya dikenali sebagai bangsa yang kaya dengan adat resam serta warisan budaya yang halus. Selain daripada pantun, seloka, sajak dan syair, masyarakat Melayu dahulu turut menzahirkan kasih sayang terhadap anak-anak mereka melalui lagu. Lagu-lagu ini digubah dalam bentuk puisi dan didendangkan dengan tujuan mengulit anak — yakni menidurkan mereka dengan belaian suara yang lembut.

Perkataan dodoi pula merujuk kepada lagu yang dinyanyikan untuk menghiburkan dan menidurkan bayi agar mudah terlena. Lagu ini biasanya tercipta secara spontan, mengikut emosi dan imaginasi si ibu atau bapa ketika itu. Justeru, kata-kata yang digunakan disusun indah agar membentuk puisi yang menarik, sarat dengan nilai moral serta sesuai dengan jiwa seorang bayi.

Puisi yang dijadikan lagu ini kemudian dilagukan dengan gaya, nada dan irama yang merdu. Kependekan dan kepadatan bait-baitnya menjadikan nyanyian dodoi begitu indah dan mendayu, bukan sahaja dari segi iramanya, tetapi juga dari keindahan bahasanya yang puitis.

Rakaman semula

Lagu Suriram dirakamkan semula oleh penyanyi popular Malaysia bernama Dayang Nurfaizah untuk projek khas Nestle iaitu album Dodoi Si Manja. Ia diedarkan secara percuma untuk setiap pembelian susu tepung Nespray dan dipasarkan bersama 10 lagi lagu dodoi lain yang turut dirakamkan oleh 4 penyanyi wanita lain.

Lagu ini mendapat sambutan hangat ekoran suara gemersik Dayang. Atas pemintaan ramai lagu ini turut dimuatkan dalam album solo kelima beliau yang berjudul Kasih sekaligus menjadi single pengenalan. 

Kategori: Lagu Dayang Nurfaizah

Kategori: Lagu Dayang Nurfaizah

 Rujukan